B ส่งบ.ร่วมทุน ลุยลงทุน “สินทรัพย์ดิจิทัล” พุ่งเป้า “คริปโตฯ” ชี้แนวโน้มเติบโตสูง
B ส่ง "อีโคลด์" บ.ร่วมทุนกับ “NRF” รุกลงทุนในสินทรัพย์ดิจิทัล พุ่งเป้า “คริปโตฯ” ชี้แนวโน้มเติบโตสูง จากเดิมเน้นเฉพาะธุรกิจขนส่งสินค้าแบบควบคุมอุณหภูมิ
31 ม.ค. 2565

ดร.ปัญญา บุญญาภิวัฒน์ ประธานเจ้าหน้าที่บริหาร บริษัท บี จิสติกส์ จำกัด (มหาชน) หรือ B เปิดเผยว่า บริษัทฯ ได้รายงานต่อตลาดหลักทรัพย์ เพื่อขอเพิ่มเติมวัตถุประสงค์การดำเนินธุรกิจของ บริษัท อีโคลด์ จำกัด ซึ่งเป็นบริษัทร่วมทุนของ B กับ บริษัท เอ็นอาร์ อินสแตนท์ โปรดิวซ์ จำกัด (มหาชน) หรือ NRF จากเดิมบริษัทร่วมทุนดังกล่าว มีวัตถุประสงค์ในดำเนินธุรกิจด้านขนส่งสินค้าแบบควบคุมอุณหภูมิ (Cold Chain Logistics) โดยขอเพิ่มเติมวัตถุประสงค์เพิ่มเติมเข้าไปคือการลงทุนในสินทรัพย์ดิจิทัล ซึ่งครอบคลุมถึงการขุด ซื้อ ขาย แลกเปลี่ยนสินทรัพย์ดิจิทัล
สำหรับการที่บริษัทร่วมทุนของ B ให้ความสนใจลงทุนในสินทรัพย์ดิจิทัล เนื่องจากบริษัทฯ ได้เล็งเห็นถึงการเติบโตของคริปโทเคอร์เรนซี (Cryptocurrency) อย่างต่อเนื่อง ซึ่งเป็นการเพิ่มโอกาสในการดำเนินธุรกิจและผลการดำเนินงานในอนาคต
ทั้งนี้การที่ B ได้ตัดสินใจร่วมทุนกับ NRF เนื่องจาก NRF ประกอบธุรกิจเกี่ยวกับด้าน Plant-Based Food และมีความต้องการใช้ระบบการขนส่งแบบควบคุมอุณหภูมิ ( Cold Chain Logistics ) เพื่อช่วยควบคุมและรักษาคุณภาพของวัตถุดิบ หรือสินค้าเกี่ยวกับอาหารให้คงคุณภาพก่อนขนส่งถึงผู้บริโภค และจะรองรับความต้องการของกลุ่มอุตสาหกรรมธุรกิจเกี่ยวกับอาหารและธุรกิจของ NRF ขณะที่ B ประกอบธุรกิจเกี่ยวกับการขนส่งอยู่แล้ว เห็นว่าเป็นธุรกิจที่น่าสนใจ และความต้องการใช้บริการขนส่งแบบควบคุมอุณหภูมิยังมีแนวโน้มขยายตัวอย่างต่อเนื่อง บริษัทฯ จึงเล็งเห็นถึงโอกาสและความสามารถในการเติบโตและสร้างรายได้ในอนาคต
“ธุรกิจขนส่งแบบควบคุมอุณหภูมิ ก็มีแนวโน้มการเติบโตสูง ขณะเดียวกันเราก็เล็งเห็นถึงการเติบโตของคริปโทเคอร์เรนซี   ถือเป็นการเพิ่มโอกาสในการดำเนินธุรกิจและผลการดำเนินงานในอนาคตของ B” ดร.ปัญญา กล่าว